Swaar reën oor somerreënstreek tot volgende week moontlik | Landbou
Swaar reën oor somerreënstreek tot volgende week moontlik
Stormwolke in die distrik Winburg. Foto: Thys du Plessis
Die kans op 50 mm reën of meer bly hoog oor die sentrale tot noordoostelike dele van Suid-Afrika tot volgende week.
Reënval van 50 mm en meer kan tot 18 Januarie oor die oostelike dele van die Noord-Kaap, Noordwes, die Vrystaat, Gauteng, Mpumalanga, KwaZulu-Natal, die noordelike dele van die Oos-Kaap en die suidelike dele van Limpopo voorkom, sê mnr. Johan van den Berg, onafhanklike landbouweerkundige. "Die huidige neiging is dat baie sterk ontwikkelde laagdrukstelsels ontwikkel wat swaar reën en hael oor kleiner gebiede tot gevolg het."
Die kans is ook goed dat 20 mm tot 50mm oor groot dele van Namibië kan voorkom tot 20 Januarie, en selfs later in Januarie oor die noordelike dele van dié buurland.
Die verwagte reën veroorsaak dat die risiko vir oorstromings langs die Vaal- en Oranjerivier baie hoog bly. "As swaar reën oor redelike groot gebiede van die Vaal- en Gariepdam se opvanggebied gaan voorkom, kan dit die watervlakke vinnig laat styg," aldus Van den Berg.
Swaar reën oor die distrikte Kakamas en Kanoneiland die afgelope naweek het skade veroorsaak aan tafeldruiwe en rosyne wat tans daar geoes word.
Meer as 100 mm reën wat slegs binne ure geval het, het verlede week ook groot skade aangerig in die Noordwes-Vrystaat.
Intussen gaan 'n hoogdrukstelsel weerstoestande vanaf die suidweste oorheers, wat ongunstige toestande vir reën oor veral die Suidwes-Kaap gaan veroorsaak. "Temperature van 35 °C tot 42 °C kan voorkom tot in die eerste week van Februarie oor veral die binneland van die Wes-Kaap soos Ceres, Paarl, Worcester, Robertson en tot soos ver as Grabouw."
Van den Berg sê koeler weer gaan wel oor die Suid-Kaap en Tuinroete voorkom, met 'n moontlikheid van ligte reën later in Januarie.
"Weermodelle dui aan dat 'n hoogdrukstelsel oor die noordoostelike dele van Suid-Afrika gaan ontwikkel in die laaste week van Januarie tot die eerste deel van Februarie, wat gevolglik gaan lei tot minder reën oor die sentrale tot noordoostelike dele soos die Vrystaat, Gauteng, Mpumalanga, Limpopo en KwaZulu-Natal."
Van den Berg sê 'n tropiese laagdrukstelsel gaan later vandeesmaand in die omgewing van die Mosambiekkanaal ontwikkel, met gevolglike swaar reën oor Mosambiek en suidooswaarts oor Madagaskar. Dié stelsel sal bydra tot minder reën oor Suider-Afrika, hoewel meer reën oor Zambië, die noordelike dele van Zimbabwe en die hele Mosambiek in die laaste deel van Januarie en die eerste deel van Februarie moontlik gaan wees. "Die laagdrukstelsel is tans nie sterk genoeg om as 'n sikloon geklassifiseer te kan word nie, maar wel sterk genoeg om baie reën noord van Suid-Afrika te veroorsaak."
Nog reën later die seisoen
Die La Niña-verskynsel is nog sterk gevestig, en dit bly nog baie gunstig vir verdere reën later in die somer. Verdere reën is veral vanaf die tweede deel van Februarie moontlik. Die verwagting is dat daar in Maart en April baie reën oor die sentrale tot westelike dele gaan voorkom en minder reën oor die oostelike dele van die land. Reën word dan ook oor die droë dele van die Noord- en Oos-Kaap verwag.
Van den Berg sê goeie neerslae oor groot gedeeltes van die Oos-Kaap en dele van die Klein-Karoo het tot gevolg dat veld herstel in distrikte soos Willowmore, Aberdeen, Graaff-Reinet en Middelburg. Opvolgreën is egter steeds baie nodig in die Noord-Kaap, die aangrensende dele van die Wes-Kaap en in die Oos-Kaap. Damvlakke in die Oos-Kaap is oor die algemeen kritiek laag."